Predkladacia správa

	Materiál „Návrh Národného strategického referenčného rámca Slovenskej republiky na roky 2007 – 2013“  predkladá na rokovanie vlády SR minister výstavby a regionálneho rozvoja na základe uznesenia vlády SR č. 832/B.1. z 8. 10. 2006. 
Cieľom Národného strategického referenčného rámca Slovenskej republiky na roky 2007 – 2013 (ďalej len „NSRR“) je poskytnúť základ pre otvorenie rokovaní s Európskou komisiou o jeho definitívnom obsahu. Po procese rokovaní s Európskou komisiou bude materiál dopracovaný o výstupy a pripomienky, ktoré z nich vyplynú.
Tento dokument bol vypracovaný na základe aktualizácie Národného strategického referenčného rámca Slovenskej republiky na roky 2007 – 2013, ktorá bola schválená uznesením vlády SR č. 832/B.1. z 8. 10. 2006. 
Predložený dokument predstavuje referenčný nástroj na programovanie fondov. Stanovuje národné priority, ktoré budú spolufinancované zo štrukturálnych fondov a Kohézneho fondu v programovom období 2007 – 2013 v nadväznosti na Strategické usmernenia Spoločenstva, ktoré definujú rámce pre intervencie fondov na európskej úrovni. Taktiež definuje prepojenie medzi prioritami Spoločenstva na jednej strane a Národným programom reforiem na druhej strane.
Kohézna politika EÚ sa bude v programovom období 2007 - 2013 uskutočňovať prostredníctvom sústreďovania intervencií z fondov na tri hlavné ciele: Konvergenciu, Regionálnu konkurencieschopnosť a zamestnanosť a Európsku územnú spoluprácu. NSRR  pokrýva cieľ Konvergencia a cieľ Regionálna konkurencieschopnosť a zamestnanosť. Problematika cieľa Európska územná spolupráca je rozpracovaná mimo NSRR. 
Materiál obsahuje nasledujúce kapitoly:  1. Súhrnný obsah dokumentu, 2. Proces prípravy NSRR, 3. Súčasná situácia SR, 4. Vízia a stratégia hospodárskeho a sociálneho rozvoja SR, 5. Operačné programy a ich koordinácia, 6. Financovanie NSRR a 7. Prílohy. Materiál okrem iného definuje i zoznam operačných programov a jednotlivé riadiace orgány. 
Súčasťou materiálu je doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.
Materiál bol predmetom pripomienkového konania (v termíne od 3. novembra do 16. novembra 2006), ktorého vyhodnotenie je jeho súčasťou.